Louise Frevert (DF), 2006-11-17:
Som ventet blev der indgået et ny medieforlig den 6. juni i år, men at det blev så bredt et forlig, som det gjorde,
var nok overraskende for mange.
På den anden side er det fornuftigt, at man i den danske mediepolitik kan være bredt politisk funderet med hensyn til noget så påtrængende som medierne. Vi bliver hver dag konfronteret med medier på alle mulige niveauer, og tv-udsendelser strømmer ud i stuerne hos absolut hovedparten af befolkningen. Derfor er det vældig godt, at så mange partier nu er med i et medieforlig for at tegne et så alsidigt mediebillede som muligt og med et bredt fremadrettet sigte.
I dette lovforslag er der nogle enkelte punkter, som jeg vil omtale, fordi de er nye tiltag i mediesammenhæng.
En public service-pulje er noget helt nyt, og det vil kun være tv-stationer, som ikke modtager licenspenge, som vil kunne søge penge fra denne pulje.
Sagt på en anden måde vil det være kommercielle tv-stationer, som vil få en chance til at producere nyskabende tv. Græsrods-tv-stationer og Danmarks Radio og TV 2 får i sagens natur offentligt tilskud og vil derfor ikke være berettiget til at få del i de 75 mio. kr., som public service-puljen er på.
Den nye bestyrelse i Danmarks Radio kommer til at have lige så stort ansvar, som den har haft hidtil, hvor det i princippet er bestyrelsen, der har det overordnede programansvar, men som noget helt nyt vil det ikke længere efter den næste periode være muligt at blive medlem af bestyrelsen, hvis man er kandidat til f.eks. en kommunalbestyrelse, et regionsråd, Folketinget eller Europa-Parlamentet.
Et andet nyt tiltag er lytternes og seernes redaktør, og for at sikre redaktørens selvstændige eksistens og funktion og samtidig være uafhængig af Danmarks Radios programproduktion, er det meningen, at personen skal ansættes direkte efter drøftelse med generaldirektøren i Danmarks Radio og afrapportere til bestyrelsen.
I det eksisterende Radio- og tv-nævn er der syv medlemmer, men for at få en alsidig og nøgtern sagsbehandling af tingene kommer der nu et ottende medlem ind i nævnet, som bliver udpeget af danske lytter- og seerorganisationer.
De resterende syv medlemmer vil stadig være repræsenteret med juridisk, økonomisk/administrativ, erhvervsmæssig, mediemæssig og kulturel sagkundskab, og det er jo glimrende.
Ligeledes fremgår det af vores medieaftale, at der i den kommende public service-kontrakt vil være en forpligtelse til at underkaste nye public service-tjenester, eksempelvis on demand-tjenester, og en intern prøve, en værditest, for at sikre, at tjenesterne opfylder kulturelle, demokratiske og sociale behov i samfundet.
Den endelige afgørelse om de pågældende nye aktiviteter skal dog godkendes af DR's bestyrelse.
Et af de punkter, der har været mest omtalt i forbindelse med det nye medieforlig, er medielicensen, og jeg må indrømme, at jeg synes, det er vældig godt formuleret i det her forslag, hvor det ligesom rammer en pæl igennem alle de fordomme, der har været omkring medielicensen, også fordi der er gået rygter om, at har man både et fjernsyn, en pc, en mobiltelefon og andet, der kan tage tv-programmer, skal man pludselig betale, jeg ved ikke hvor mange husstandslicenser, og det er helt fejlagtigt.
Sådan har det været hele tiden; uanset hvor mange fjernsyn der har været i en husstand, så har man kun betalt én tv-licens, og det vil også blive sådan i fremtiden.
Det kan simpelt hen ikke siges mere tydeligt.